நினன் கோசி

நினன் கோசி (Ninan Koshy) என்பவர் இந்தியாவின் கேரள மநிலத்தைச் சேர்ந்த ஓர் அரசியல்வாதியாவார். வெளியுறவு விவகார நிபுணர், இறையியலாளர் மற்றும் சமூக ஆய்வாளர் என பன்முகங்களுடன் அறியப்பட்டார். 1934 ஆம் ஆண்டு பிப்ரவரி மாதம் முதல் தேதியன்று பிறந்தார். 1999 ஆம் ஆண்டு நடைபெற்ற பொதுத் தேர்தலில் மாவேலிக்கரை தொகுதியில் இடதுசாரி சனநாயக முன்னணியின் வேட்பாளராகப் போட்டியிட்டார். 

வாழ்க்கைக் குறிப்பு

பத்தனம்திட்டா மாவட்டத்தில் உள்ள திருவல்லா அருகே உள்ள முண்டியப்பள்ளியில் 1934 பிப்ரவரி 1 ஆம் தேதி பிறந்தார். கே.வி. கோசி மற்றும் மரியம்மா இணையர் இவரது பெற்றோர்களாவர். ஆங்கில இலக்கியத்தில் முதுகலைப் பட்டம் பெற்றார். கேரளாவில் உள்ள பல்வேறு கல்லூரிகளில் விரிவுரையாளர், பேராசிரியர், இந்திய மாணவர் கிறித்தவ இயக்கத்தின் பொதுச் செயலாளர், பெங்களூருவில் உள்ள எக்குமெனிகல் கிறித்தவ மையத்தின் பொறுப்பு இயக்குநர்; ஜெனீவாவில் உள்ள உலக தேவாலய கவுன்சிலின் சர்வதேசத் துறை இயக்குநர்; மற்றும் இந்திய தேசிய சட்டப் பள்ளியின் வருகை பேராசிரியர் எனப் பணியாற்றியுள்ளார். செராம்பூர் பல்கலைக்கழகத்தில் இறையியலில் கௌரவ முனைவர் பட்டம் பெற்றார். 

தென்னாப்பிரிக்காவின் முதல் சனநாயகத் தேர்தல்களுக்கு கென்னத் கவுண்டா தலைமையிலான ஐ.நா. பார்வையாளர் குழுவில் உறுப்பினராக இருந்தார். தென் கொரியாவிற்கும் வட கொரியாவிற்கும் இடையிலான மோதல்களின் போது அமைதிப் பார்வையாளராகப் பணியாற்றினார். 1999 ஆம் ஆண்டு, மாவேலிக்கரா தொகுதியில் இருந்து இடதுசாரி வேட்பாளராக சட்டமன்றத்திற்குப் போட்டியிட்டு, தோற்கடிக்கப்பட்டார்.

அணு ஆயுதங்களுக்கு எதிராக ஆம்சுடர்டாமில் நடைபெற்ற பொது மன்றத்தில் தீவிரமாகப் பங்கேற்றார். பல்வேறு நாடுகளைச் சேர்ந்த ஆட்சியாளர்களும் பிரபலமான குழுக்களும் கலந்து கொண்ட அந்தப் பொது மன்றத்தின் அறிக்கை, நினான் கோசி மற்றும் பால் அப்ரெக்ட்டு ஆகியோரால் திருத்தப்பட்ட 'பிஃபோர் இட்சு டூ லேட்டு' என்ற புத்தகமாகத் தொகுக்கப்பட்டு வெளியிடப்பட்டது. இது ஆயுதக் குறைப்பு ஆர்வலர்களுக்கு ஒரு அதிகாரப்பூர்வ வழிகாட்டியாகவும் இருந்தது.

நினன் கோசி 2007-ஆம் ஆண்டில் கேரளாவின் உயர்கல்விக் கொள்கையை வகுப்பதற்கான ஒரு குழுவில் பணியாற்றினார். 2015 ஆம் ஆண்டு மார்ச்சு மாதம் 4 ஆம் தேதி, 81 வயதில் திருவனந்தபுரத்தில் காலமானார்.

மேற்கோள்கள்

பகுப்பு:1934 பிறப்புகள்
பகுப்பு:2015 இறப்புகள்
பகுப்பு:கேரள அரசியல்வாதிகள்
பகுப்பு:மலையாள எழுத்தாளர்கள்